**Hristofor** (svetovno *Velimir Kovačević*; Galveston, 25. decembar 1928 — Čikago, 18. avgust 2010) je bio mitropolit libertivilsko-čikaški od 2009. do 2010, a ranije je bio mitropolit srednjezapadnoamerički od 1991. do 2009. godine.

Biografija
----------

Rođen u Galvestonu u Teksasu kao deveto od dvanaestoro dece srpskih emigranata Petra i Riste, rođenih u Grahovu, Crna Gora. Svetovno ime mu je bilo Velimir Kovačević. Završio je gimnaziju u Galvestonu, a potom Bogosloviju „Svetog Save" u Libertivilu, Ilinois. Obrazovanje je nastavio na Univerzitetu u Pitsburgu i na Teološkom fakultetu Grčke pravoslavne crkve u Bostonu, Masačusets. Pohađao je doktorske studije na Teološkom fakultetu Univerziteta u Čikagu, položio je sve ispite osim doktorata.

Oženio se Milicom rođenom Raičević i zatim rukopoložen za đakona 25. novembra 1951. i za sveštenika 2. decembra 1951. Kao sveštenik bio je paroh u Džonstaunu 1951-54, Pitsburgu 1954-62 i Čikagu 1962-78, opsluživao je kao kapelan četiri Univerziteta. Imali su četvoro dece, sinovi Petar, Pavle i Velimir i kćerka Valerija. Ostao je udovac 1970. i nastavio da se brine o deci koja su zasnovala svoje porodice i od kojih je imao devetoro unučadi.

Bio je pobornik ujedinjenja Srpske pravoslavne crkve tokom raskola. Sabor Srpske pravoslavne crkve ga je 1978. godine, na predlog episkopa srednjezapadnoameričkog Firmilijana izabrao za episkopa istočnoameričkog i kanadskog. Hirotonisan je u nedelju 18. juna 1978. u Sabornoj crkvi u Beogradu. Predložio je 1983. da se njegova eparhija podeli i osnuju dve eparhija istočnoamerička i eparhija kanadska. Nastavio je da upravlja istočnoameričkom eparhijom do 1991. godine, administrirao je i kanadskom eparhijom do 1984. kada je postavljen Georgije, prvi kanadski episkop Srpske pravoslavne crkve. Imenovan je u maju 1991. godine za mitropolita novoosnovane mitropolije srednjezapadnoameričke. Angažovao se oko podizanja bogoslovije „Sveti Sava" u Libertivilu na rang Bogoslovskog fakulteta i oko njegovog priznavanja od države. Bio je nekoliko godina dekan ovog fakulteta. Posle promene granica eparhija Srpske pravoslavne crkve na američkom kontinentu 2009. godine nosio je titulu mitropolit libertvilsko-čikaški. Na tom položaju je ostao do smrti 18. avgusta 2010. godine. Sahranjen je 24. avgusta 2010. u manastiru Svetog Save u Libertivilu.

Po nekim izvorima bio je prvi episkop Srpske pravoslavne crkve rođen u Sjedinjenim Američkim Državama, međutim bio je drugi jer je prvi episkop hvostanski Varnava Nastić.

Vidi još
--------

* Mitropolija libertivilsko-čikaška

Spoljašnje veze
---------------

* Mitropolija libertvilsko-čikaška SPC Arhivirano 2012-03-26 na Wayback Machine-u
* Biografija na sajtu mitropolije libertvilsko-čikaške Arhivirano 2010-07-29 na Wayback Machine-u
* Odluka Sabora SPC o arondaciji eparhija 2009. godine Arhivirano 2018-08-31 na Wayback Machine-u
* Svetovasilijevski sabor u Ostrogu (12. maj 2010) Arhivirano 2010-06-15 na Wayback Machine-u
* Telegram saučešća patrijarha Irineja Arhivirano 2012-10-31 na Wayback Machine-u
* Vladika Georgije: Oproštajno slovo na sahrani mitropolita Hristofora Arhivirano 2012-10-31 na Wayback Machine-u
* Fejsbuk profil mitropolita Hristofora

|  |  |  |
| --- | --- | --- |
| Prethodnik:**Sava (Vuković)** | **episkop istočnoamerički i kanadski1978 — 1983.** | Nasljednik:**-** |